У 1937 году Зіна і Ліма вярнуліся са Смольгова на Ўрал да бацькоў. Зіна пайшла ў сёмы клас, Ліму чамусьці вызначылі паўторна праходзіць курс чацвёртага. Дзяўчынкі раней вучыліся на беларускай мове, і перайсці адразу на рускую ім было складана. Беларусізмы выклікалі гучныя насмешкі дзяцей у класе. Цётка Зіна ўспамінала, што толькі дырэктар той школы, сам родам з Беларусі, ставіўся да гэтага з разуменнем: Добра, адказвай па-беларуску, я ўсё зразумею.